NARIADENIE KOMISIE (EÚ) 2021/663

z 22. apríla 2021,

ktorým sa mení príloha III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí chlórdekónu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) v spojení s článkom 16 ods. 1 písm. a),

keďže:

(1) Maximálne hladiny rezíduí (ďalej len „MRL“) chlórdekónu sa stanovili v prílohe III k nariadeniu (ES) č. 396/2005.

(2) Nariadením Európskeho parlamentu a Rady (ES) č. 850/2004 (2) sa zakázalo uvádzanie na trh a používanie prípravkov na ochranu rastlín s obsahom chlórdekónu. Rezíduá chlórdekónu sú výsledkom environmentálnej kontaminácie v pôde v dôsledku používania tejto perzistentnej zlúčeniny v minulosti.

(3) Francúzske príslušné orgány 12. júla 2019 oznámili Komisii dve mimoriadne opatrenia (3) (4), ktoré boli prijaté na vnútroštátnej úrovni podľa článku 54 nariadenia Európskeho parlamentu a Rady (ES) č. 178/2002 (5). V nadväznosti na stanoviská (6) (7) Francúzskej agentúry pre bezpečnosť potravín, životného prostredia a práce (ANSES) Francúzsko stanovilo vnútroštátne MRL pre chlórdekón v prípade produktov z hovädzieho dobytka, oviec, kôz, ošípaných a hydiny na nižšej úrovni, ako sú hodnoty, ktoré sa v súčasnosti uplatňujú podľa nariadenia (ES) č. 396/2005, s cieľom zabezpečiť ochranu spotrebiteľov na ostrovoch Guadeloupe a Martinik.

(4) Komisia požiadala Európsky úrad pre bezpečnosť potravín (ďalej len „úrad“), aby vykonal posúdenie expozície spotrebiteľov v súvislosti s MRL odporúčanými agentúrou ANSES pre chlórdekón v produktoch živočíšneho pôvodu.

(5) Úrad predložil vedecké vyhlásenie týkajúce sa chlórdekónu v určitých produktoch živočíšneho pôvodu (8) v súlade s článkom 43 nariadenia (ES) č. 396/2005. V uvedenom vyhlásení úrad dospel k záveru, že MRL pre živočíšne produkty, ktoré sa navrhujú v stanoviskách agentúry ANSES a ktoré boli zaokrúhlené v súlade s usmerneniami Organizácie pre hospodársku spoluprácu a rozvoj (OECD) k výpočtu MRL, sú prijateľné z hľadiska bezpečnosti spotrebiteľov. Riziko prekročenia prijateľného denného príjmu alebo akútnej referenčnej dávky sa nepreukázalo pri vystavení týmto látkam v priebehu života, ani pri krátkodobom vystavení spôsobenom zvýšenou konzumáciou príslušných produktov. V prípade chlórdekónu by sa MRL v prílohe III k nariadeniu (ES) č. 396/2005 mali stanoviť ako dočasné. Uvedené MRL sa podrobia preskúmaniu, pri preskúmaní sa zohľadnia informácie dostupné do 10 rokov od uverejnenia tohto nariadenia.

(6) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(7) Nariadenie (ES) č. 396/2005 by sa preto malo zodpovedajúcim spôsobom zmeniť.

(8) Predtým ako upravené MRL nadobudnú platnosť, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z týchto úprav vyplynú.

(9) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha III k nariadeniu (ES) č. 396/2005 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 13. novembra 2021.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 22. apríla 2021 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Nariadenie Európskeho parlamentu a Rady (ES) č. 850/2004 z 29. apríla 2004 o perzistentných organických znečisťujúcich látkach, ktorým sa mení a dopĺňa smernica 79/117/EHS (Ú. v. EÚ L 158, 30.4.2004, s. 7).

(3) Arrêté du 25 janvier 2019 modifiant l’arrêté du 30 juin 2008 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: AGRG1901040A).

(4) Arrêté du 23 mai 2019 modifiant l’arrêté du 25 janvier 2019 relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: AGRG1913466A).

(5) nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín. (Ú. v. ES L 31, 1.2.2002, s. 1).

(6) Note d’appui scientifique et technique de l’Agence nationale de sécurité sanitaire de l’alimentation, de l’environnement et du travail relative à la fixation d’une limite maximale de résidus de chlordécone dans la graisse pour les denrées carnées (2018-SA-0202).

(7) Avis de l’Agence nationale de sécurité sanitaire de l’alimentation, de l’environnement et du travail relatif à la fixation d’une limite maximale de résidus de chlordécone dans les muscles et dans la graisse pour les denrées carnées (2018-SA-0265).

(8) Statement on the dietary exposure assessment for the temporary maximum residue levels for chlordecone in certain products of animal origin [Vyhlásenie o posúdení expozície prostredníctvom stravy, pokiaľ ide o dočasné maximálne hladiny rezíduí chlórdekónu v určitých produktoch živočíšneho pôvodu]. Vestník EFSA (EFSA Journal) 2020 18(3):6052.